Diari Oficial de la Generalitat Valenciana


Sumari del DOGV 6812, del 06-07-2012 (2012/6714)

RESOLUCIÓ de 25 de juny de 2012, del president de l'Agència Valenciana de l'Energia (AVEN), per la qual es convoquen les ajudes en matèria d'energies renovables i biocarburants, per a l'exercici 2012.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6812

Data del DOGV
:   06-07-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/6714


Data del document
:   25-06-2012

Organisme emissor
:   Agència Valenciana de l'Energia, AVEN

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 25 de juny de 2012, del president de l'Agència Valenciana de l'Energia (AVEN), per la qual es convoquen les ajudes en matèria d'energies renovables i biocarburants, per a l'exercici 2012. [2012/6714]  
Per la Llei 8/2001, de 26 de novembre, es va crear l'Agència Valenciana de l'Energia configurada com una entitat de dret públic, sotmesa al dret privat, amb personalitat jurídica i patrimoni propis i plena capacitat d'obrar en el compliment dels seus fins, adscrita a la conselleria que tinga les competències en matèria d'energia. Pel Decret 9/2002, de 15 de gener, del Govern Valencià, s'aprova el reglament de funcionament.   
  
L'Agència Valenciana de l'Energia té com a finalitat el desenrotllament de les actuacions en política energètica en l'àmbit de la Comunitat Valenciana, d'acord amb les directrius generals del Govern Valencià i en el marc de la política energètica comuna de la Unió Europea. Igualment li correspon el suport de les actuacions tecnològiques energètiques, la millora de l'estalvi i l'eficiència energètica, el foment de l'ús racional de l'energia i la promoció de les energies renovables i de la qualitat del subministrament energètic, integrades en la protecció del medi ambient.  
Amb este fi, són funcions pròpies de l'Agència Valenciana de l'Energia, entre altres, la tramitació i gestió de les ajudes i els incentius financers per a fins de conservació, estalvi, diversificació, desenrotllament energètic i energies renovables establits per la conselleria que tinga les competències en matèria d'energia, i verificar amb este fi les condicions i els requisits exigits als beneficiaris.  
Per això, segons el que disposa l'article 1.4 de l'Orde 1/2012, de 12 de març, de la Conselleria d'Economia, Indústria i Comerç, per la qual s'establix el procediment i el marc general per a la concessió d'ajudes per l'Agència Valenciana de l'Energia (AVEN), resolc:  
  
  
Article 1. Objecte de la resolució  
1. L'objecte de la present resolució és establir, junt amb el que disposa l'Orde 1/2012, de 12 de març, de la Conselleria d'Economia, Indústria i Comerç, per la qual s'establix el procediment i el marc general per a la concessió d'ajudes per l'Agència Valenciana de l'Energia (AVEN), les bases reguladores i la convocatòria per a l'exercici 2012 de les ajudes de l'Agència Valenciana de l'Energia, per a impulsar les actuacions encaminades a l'explotació dels recursos energètics renovables i fomentar l'ús dels biocarburants, dins del marc del Pla d'Energies Renovables (PER) 2011-2020.   
2. El règim d'ajudes serà aplicable tal com es determina en els articles següents.  
  
Article 2. Marc normatiu  
Les ajudes arreplegades en la present resolució es concediran d'acord amb el que establix:  
- L'Orde 1/2012, de 12 de març, de la Conselleria d'Economia, Indústria i Comerç, per la qual s'establix el procediment i el marc general per a la concessió d'ajudes per l'Agència Valenciana de l'Energia (AVEN).  
- La Llei 38/2003, de 17 de novembre, General de Subvencions, i les disposicions de desplegament.   
- La Llei 3/2010, de 5 de maig, d'Administració Electrònica de la Generalitat Valenciana.  
- El Reglament CE núm. 1083, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, el Fons Social Europeu i el Fons de Cohesió i el Reglament CE núm. 1828/2006 que fixa les normes de desplegament i la resta de normativa sobre els fons estructurals.  
- El Decret 147/2007, de 7 de setembre del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar les ajudes públiques.  
- En relació al marc de competència, les ajudes arreplegades en la present resolució estan subjectes a les condicions que s'establixen en el capítol I del Reglament (CE) núm. 800/2008, de 6 d'agost de 2008, de la Comissió, pel qual es declaren determinades categories d'ajuda compatibles amb el mercat comú en aplicació dels articles 107 i 108 del Tractat de Funcionament de la Unió Europea (Reglament General d'Exempció per Categories), publicat en el DOUE L 214, de 9 d'agost de 2008, i a les disposicions del capítol II d'eixe reglament relatives a les ajudes a la inversió per a la protecció del medi ambient destinades a la promoció de l'energia procedent de fonts d'energia renovables. Estes ajudes no s'aplicaran als sectors de l'economia previstos en l'article 1.3 del Reglament General d'Exempció per Categories. Així mateix, este reglament no serà d'aplicació quan se superen els límits de notificació individual previstos en l'article 6 del reglament.   
  
- Qualsevol altra normativa que per la matèria li siga d'aplicació.  
  
  
Article 3. Línies pressupostàries   
D'acord amb la Llei 10/2011, de 27 de desembre, de Pressupostos de la Generalitat per a l'exercici 2012, les ajudes concedides per l'AVEN en matèria d'energies renovables i biocarburants seran finançades amb càrrec a la línia pressupostària i amb un import global màxim que es detalla a continuació:  
  
Codi de la línia Denominació de la línia Import  
T5218000 Energies renovables i biocarburants 3.158.500 €  
  
El pressupost que aporta la Generalitat per al finançament d'estes actuacions és de 631.700 euros, que disposen d'un finançament del Fons Europeu de Desenrotllament Regional (FEDER), en un percentatge del 80%, a través del Programa Operatiu de la Comunitat Valenciana 2007-2013, la qual cosa suposa una quantitat de 2.526.800 euros.  
De la mateixa manera, les ajudes arreplegades en la present resolució podran ser cofinançades per l'Institut per a la Diversificació i Estalvi de l'Energia (IDAE), en els termes que, si és el cas, s'establisquen en el conveni de col·laboració corresponent que puga subscriure's entre el mencionat organisme i l'AVEN. En tot cas, la dotació pressupostària de l'IDAE serà destinada a recolzar exclusivament els projectes d'energia solar tèrmica de baixa temperatura, energia solar fotovoltaica aïllada o mixta eòlica/fotovoltaica, aprofitament tèrmic de la biomassa, instal·lacions híbrides solar tèrmica/biomassa tèrmica, equips de tractament en el camp de la biomassa per a estellat o empacat, aprofitament energètic de biogàs tèrmic/elèctric, energia geotèrmica i assortidors de biocarburants.  
La distribució pressupostària entre les distintes actuacions subvencionables serà la següent:  
a) Energia solar tèrmica: 950.000 €.  
b) Energia solar fotovoltaica aïllada o mixta eòlica-fotovoltaica aïllada: 250.000 €.  
c) Energia eòlica aïllada: 50.000 €.  
d) Biomassa tèrmica/elèctrica, equips de tractament en camp de biomassa per a estellat o empacat, plantes de fabricació de pellets/briquetes i instal·lacions híbrides solar tèrmica/biomassa tèrmica: 1.308.500 €.  
  
e) Biogàs tèrmic o elèctric: 200.000 €.  
f) Energia geotèrmica: 250.000 €.  
g) Energia minihidràulica: 50.000 €.  
h) Biocarburants: 100.000 €.  
Mitjançant una resolució del director de l'AVEN es podrà reajustar esta distribució pressupostària entre les actuacions d'acord amb les sol·licituds d'ajuda presentades, sempre que siguen respectats els límits de cada una de les línies pressupostàries indicades.  
Igualment, amb caràcter excepcional, per mitjà d'una resolució del president de l'AVEN, podran efectuar-se intercanvis pressupostaris entre esta i altres convocatòries d'ajudes de l'AVEN per al mateix exercici 2012, en funció dels pressupostos assignats i de les sol·licituds d'ajuda presentades.  
  
Article 4. Actuacions subvencionables i ajudes previstes  
1. Les ajudes podran anar destinades a les actuacions que es descriuen en l'annex I de la present resolució.  
2. Així mateix, els costos elegibles d'aplicació en el càlcul de les ajudes es descriuen en el mencionat annex I en funció de cada actuació incentivada. Amb caràcter general no es considerarà cost elegible:  
- L'IVA satisfet per l'adquisició de béns i servicis facturats i, en general, qualsevol impost pagat.  
- Els gastos financers conseqüència de la inversió, els de personal propi i els d'adquisició d'immobles i terrenys.  
- Els gastos o pagaments realitzats amb anterioritat a la data de presentació de la sol·licitud d'ajuda.  
- En general, tots aquells gastos que no estiguen clarament definits o que no tinguen com a finalitat directa la consecució dels objectius energètics de la inversió, en tot cas el serà el criteri de l'AVEN el que prevaldrà en cas de controvèrsia.  
3. Amb caràcter general, les ajudes que s'establixen en la present resolució tindran la consideració de subvenció a fons perdut de fins al 45% del cost subvencionable del projecte. No obstant això, la intensitat de l'ajuda podrà incrementar-se en fins a 10 punts percentuals per a les ajudes a les mitjanes empreses i en fins a 20 punts percentuals per a les ajudes a les xicotetes empreses, particulars, ajuntaments, entitats públiques i entitats i institucions sense finalitats lucratives.   
  
A l'efecte del càlcul del cost subvencionable es tindrà en compte el que establix l'article 23 i en l'article 18, apartats 6 i 7, del Reglament General d'Exempció per Categories, sense tindre en compte els beneficis i costos de funcionament, així com les condicions específiques indicades en l'annex I per a cada actuació amb suport.   
4. Per als sol·licitants que s'acullen al que s'indica en l'article 16.4 de la present resolució, l'ajuda màxima no podrà superar els percentatges establits en el conveni de col·laboració que, si és el cas, puga subscriure's entre l'Agència Valenciana de l'Energia i l'IDAE.  
  
Article 5. Projectes plurianuals  
Únicament en el cas de projectes de biomassa o biogàs, ambdós de caràcter industrial, per a producció d'energia elèctrica o tèrmica, podran ser considerats aquells que tinguen caràcter plurianual, d'acord amb els requisits següents:  
a) Haurà d'indicar-se en la memòria tècnica cada una de les fases i l'exercici en què seran executades.   
b) La sol·licitud d'ajuda haurà de presentar-se per a cada una de les fases en l'exercici en què vaja a executar-se, sense que la concessió de l'ajuda per a una d'elles condicione la de les futures fases, llevat que el programa faça menció a procediments específics diferents.  
c) Les futures concessions s'hauran de supeditar a l'existència d'un programa que empare les actuacions proposades i els resultats aconseguits.  
d) En el cas de sol·licituds presentades a l'empara de la disposició transitòria única d'esta resolució, podran considerar-se com a costos elegibles els produïts des de la finalització del termini d'acreditació i justificació d'inversions establit en les convocatòries d'ajudes de l'any anterior, en matèria d'energies renovables i de foment dels biocarburants, sempre que s'acomplisquen els requisits establits en l'article 9.4 de la present resolució.  
  
Article 6. Restriccions  
1. No seran subvencionables aquelles instal·lacions que siguen de caràcter obligatori en virtut de l'aplicació del Reial Decret 314/2006, de 17 de març, pel qual s'aprova el Codi Tècnic de l'Edificació.  
  
No obstant això, en els casos que segons el codi mencionat siga obligatòria la realització d'una instal·lació d'aprofitament d'energies renovables i la instal·lació realitzada supere justificadament esta obligació, podrà ser subvencionada la instal·lació en els casos i percentatges que l'AVEN crega.   
2. No seran subvencionables aquells projectes que hagen sigut completament finançats a través del Fons Estatal d'Inversió Local o del Fons Especial de l'Estat per a la Dinamització de l'Economia i l'Ocupació, creats pel Reial Decret Llei 9/2008, de 28 de novembre, pel Fons Estatal per a l'Ocupació i la Sostenibilitat Local, creat pel Reial Decret Llei 13/2009, de 26 d'octubre, pel Pla Especial de Suport a la Inversió Productiva en Municipis de la Comunitat Valenciana (2009-2011), constituït en el Decret Llei 1/2009, de 20 de febrer, o en el marc del conveni de col·laboració entre l'administració General de l'Estat i la Generalitat, per al desplegament d'un programa pilot de desenrotllament rural sostenible en les zones rurals de la Comunitat Valenciana, publicat mitjançant la resolució de 15 de març de 2010, de la Direcció General de Desenrotllament Sostenible del Medi Rural.  
  
Article 7. Actuacions que reforcen la política social  
Seran valorats positivament aquells projectes presentats per empreses o ajuntaments que acrediten ocupar un percentatge de treballadors discapacitats superior respecte a la plantilla que l'empresa o l'ajuntament tenia amb anterioritat a la present convocatòria i, en general, aquells que reunisquen els requisits previstos en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
Igualment, seran valorats positivament les actuacions dirigides o presentades per certes categories de persones desfavorides socialment que experimenten condicions, situacions i necessitats especials per a emprendre activitats empresarials o inserir-se en el mercat laboral, així com les presentades per empreses o associacions que disposen d'un pla d'igualtat d'oportunitats entre hòmens i dones.  
  
  
Article 8. Beneficiaris  
1. Podran acollir-se a estes ajudes les empreses, incloses les empreses de servicis energètics (ESE), particulars, ajuntaments, entitats públiques i entitats i institucions sense finalitats lucratives. Seran considerades PIME aquelles que complisquen amb la definició que establix l'annex I del Reglament CE núm. 800/2008 de la Comissió, de 6 d'agost de 2008 (DOUE núm. L 214/38, de 09.08.2008).   
A l'efecte d'esta convocatòria d'ajudes, s'entén per empresa de servicis energètics (ESE) tota aquella persona jurídica que proporcione servicis energètics, en la forma definida en el paràgraf següent, en les instal·lacions o locals d'un usuari i al fer-ho acare un cert grau de risc econòmic. Tot això, sempre que el pagament dels servicis prestats estiga basat, ja siga en part o totalment, en l'obtenció d'estalvis d'energia per utilització de fonts d'energia renovables i en el compliment dels altres requisits convinguts.  
El servici energètic prestat per l'ESE serà la utilitat derivada de la utilització de fonts d'energia renovables. Este servici energètic haurà de prestar-se basant-se en un contracte que haurà de portar associat un subministrament d'energia renovable verificable, mesurable o estimable.  
2. No podran obtindre la condició de beneficiari les empreses en crisi, d'acord amb el que establix l'article 1, apartats 6.c) i 7, del Reglament CE núm. 800/2008 de la Comissió, de 6 d'agost de 2008.  
  
3. No podran obtindre la condició de beneficiari les empreses subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
4. Amb caràcter general el projecte objecte de subvenció haurà d'estar dins del territori de la Comunitat Valenciana.   
5. La condició per a ser beneficiari haurà de mantindre's fins al moment del pagament de la subvenció.  
6. Excepcionalment es podran recolzar projectes presentats per sol·licitants que reunisquen unes característiques diferents de les establides amb caràcter general en l'apartat 1 d'este article, quan s'estimen rellevants en atenció a les línies de política energètica.  
  
Article 9. Presentació de les sol·licituds  
1. Les persones que ho sol·liciten hauran de presentar la documentació següent:  
1.1. Sol·licitud i memòria tècnica.  
La sol·licitud i la memòria tècnica s'adequaran als models normalitzats disponibles en l'adreça d'internet de l'AVEN (http://www.aven.es) i la seua tramitació haurà de realitzar-se de forma telemàtica per a tots els qui sol·liciten estes ajudes, a excepció dels particulars, per als quals la tramitació telemàtica serà opcional.   
Només s'admetrà la presentació de sol·licituds, escrits i comunicacions davant del registre electrònic que estiguen firmats electrònicament per mitjà d'una firma electrònica avançada basada en un certificat reconegut, segons el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, i expedit per la Generalitat Valenciana o per qualsevol altre prestador de servicis de certificació amb què la Generalitat Valenciana haja firmat l'oportú conveni, que poden consultar-se en la pàgina web http://www.pki.gva.es/puntreg\_c.htm.  
D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i la regulació de les notificacions telemàtiques de la Generalitat, s'incorpora el procediment arreplegat en esta resolució a l'annex del dit decret, com a procediment susceptible de tramitació a través del Registre Electrònic de la Generalitat.  
En el cas de particulars que no presenten la sol·licitud de forma telemàtica, hauran d'imprimir les pàgines preceptives resultants de l'ús del programa informàtic disponible en la web de l'AVEN i les presentaran, una vegada omplides amb les corresponents firmes originals, en els llocs indicats en l'article 10.1.  
1.2. Documentació que ha d'acompanyar a la sol·licitud. Esta documentació s'haurà de presentar igualment i utilitzar els mitjans telemàtics proporcionats per l'AVEN, amb la mateixa excepció indicada anteriorment per als particulars.  
La presentació de la sol·licitud comportarà l'autorització del sol·licitant, excepte manifestació en contra, que l'AVEN obtinga directament les dades relatives al compliment de les obligacions tributàries davant de l'administració i obligacions davant la Seguretat Social i les dades d'identificació personal (DNI o NIE), segons el que preveuen els articles 4 i 5 del Decret 165/2010, de 8 d'octubre, del Consell, pel qual s'establixen les mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. En cas de no autoritzar-se s'haurà d'aportar la fotocòpia del DNI o NIE i els certificats d'estar al corrent en el compliment de les obligacions tributàries i davant la Seguretat Social.  
a) Empreses.  
a.1. Còpia de la targeta d'identificació fiscal del sol·licitant.  
a.2. Còpia de l'últim rebut de pagament de l'impost sobre activitats econòmiques (IAE). Si el sol·licitant està exempt del pagament de l'IAE haurà d'aportar la còpia de la declaració censal d'alta (model 036 de l'Agència Tributària), així com una declaració responsable amb indicació expressa del motiu de l'exempció, d'acord amb la legislació vigent. Finalment, si el sol·licitant realitza una activitat no subjecta a l'alta en l'IAE haurà d'aportar una declaració responsable d'esta situació, d'acord amb la legislació vigent.  
a.3. Quan es tracte d'empreses la inscripció de les quals en el Registre Mercantil siga obligatòria, hauran de presentar la nota simple del Registre Mercantil competent relativa a les dades del sol·licitant, encara que l'AVEN podrà requerir directament al sol·licitant la presentació d'algun document concret.  
a.4. Quan es tracte de sol·licitants la inscripció dels quals en el Registre Mercantil no siga obligatòria, hauran de presentar la còpia del poder de representació registrat del firmant de la sol·licitud o, si és el cas, el document equivalent segons les prescripcions legals. Igualment hauran de presentar la còpia del contracte/acta de constitució i dels estatuts vigents registrats.  
a.5. Ubicació exacta del projecte, que indique les coordenades UTM de la instal·lació en l'apartat destinat per a això en la sol·licitud.  
  
a.6. Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre a la persona sol·licitant.  
b) Particulars espanyols.  
b.1. Ubicació exacta del projecte, que indique les coordenades UTM de la instal·lació en l'apartat destinat per a això en la sol·licitud.  
  
b.2. Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre a la persona sol·licitant.  
c) Particulars estrangers.  
c.1. Si residixen a Espanya menys de 180 dies a l'any:  
- Declaració responsable de residir a Espanya menys de 180 dies a l'any, que la vivenda és de la seua propietat i que no percep rendes a Espanya.  
- Còpia del passaport, si no és ciutadà de la Unió Europea.  
c.2. Si residixen a Espanya més de 180 dies a l'any:  
- Còpia del passaport, si no és ciutadà de la Unió Europea.  
c.3. Ubicació exacta del projecte, que indique les coordenades UTM de la instal·lació en l'apartat destinat per a això en la sol·licitud.  
  
c.4. Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre a la persona sol·licitant.  
1.3. Documentació complementària.  
a) Totes les persones que sol·liciten estes ajudes estaran obligades a presentar, junt amb la sol·licitud d'ajuda, la còpia de qualsevol dels documents següents: cèdula d'habitabilitat, llicència d'obres, permís d'obertura (en el cas d'empreses), certificat emés per l'òrgan pertinent de l'ajuntament del municipi o document que acredite la legalitat de l'edificació/activitat on vaja a dur-se a terme la instal·lació.  
  
b) Les persones sol·licitants d'estes ajudes que presenten projectes d'energia solar tèrmica, biomassa tèrmica, híbrida solar tèrmica/biomassa tèrmica o geotèrmica, totes elles per a producció d'aigua calenta sanitària i/o climatització de piscines, estaran obligades a presentar a més, junt amb la sol·licitud d'ajuda, la documentació següent:  
- Còpia de la sol·licitud de llicència d'obres de l'edificació/piscina o qualsevol altre document que acredite la data de construcció de l'edificació/piscina. En el cas que el sol·licitant siga un ajuntament s'admetrà la presentació d'una declaració responsable en què s'indique que l'edificació/piscina està fora de l'àmbit d'aplicació del Codi Tècnic de l'Edificació.  
c) Els sol·licitants d'estes ajudes que presenten projectes d'energia solar tèrmica estaran obligats a presentar a més, junt amb la sol·licitud d'ajuda, la documentació següent:  
- Còpia de la resolució del certificat del captador o sistema solar prefabricat empleat, d'acord amb el que establix l'Orde ITC/71/2007, de 22 de gener, i l'Orde IET/401/2012, de 28 de febrer, per la qual es modifica l'annex de l'Orde de 28 de juliol de 1980, per la qual s'aproven les normes i instruccions tècniques complementàries per a l'homologació de panells solars. Dita resolució del certificat podrà estar emesa per la Secretaria General d'Energia del Ministeri d'Indústria, Energia i Turisme o per qualsevol organisme de caràcter autonòmic amb competències en la matèria. Amb caràcter transitori, seran admeses les resolucions de certificat vigents emeses en els termes establits en la disposició addicional primera i en la disposició transitòria segona de l'esmentada Orde ITC/71/2007, considerant l'ampliació de termini establida en l'Orde ITC/2761/2008, de 26 de setembre. Estos certificats han d'estar vigents en la data de presentació de la sol·licitud.  
  
- Còpia de l'informe d'assaig del captador o sistema solar prefabricat empleat, emés per un laboratori acreditat, entenent com a tals els indicats en les esmentades Orde ITC/71/2007 i Orde IET/401/2012.  
  
- Les persones que sol·liciten ajuda i presenten projectes d'energia solar tèrmica en els quals s'empren algun dels models de captadors o sistemes solars prefabricats especificats en l'annex II de la present resolució, estaran exemptes de presentar la còpia de la resolució del certificat i l'informe d'assaig indicats en els paràgrafs anteriors.  
  
- Excepcionalment, per a projectes d'energia solar tèrmica de caràcter innovador, podran ser acceptats captadors solars que per les seues característiques no els siga d'aplicació la resolució del certificat o de l'informe d'assaig indicats anteriorment. En tot cas, quedarà a criteri de l'AVEN l'acceptació d'eixos casos així com la documentació a exigir als sol·licitants per a la valoració de les prestacions energètiques dels sistemes empleats.  
d) Les persones sol·licitants d'estes ajudes per a les actuacions d'energia solar fotovoltaica aïllada o mixta eòlica-fotovoltaica aïllada estaran obligades a presentar a més, junt amb la sol·licitud, la documentació següent:  
- Còpia del certificat de compliment de la norma IEC 61427 o UNE-EN-61648 en el cas d'emprar mòduls de silici cristal·lí, de la norma IEC 61033 o UNE-EN 61572 en el cas d'instal·lar mòduls fotovoltaics de capa prima, o de la norma UNE-EN 62282 en el cas d'utilitzar mòduls de concentració, emés per una entitat degudament acreditada amb seu en algun país pertanyent a la Unió Europea.  
  
- Còpia del certificat de compliment de la norma UNE-EN 61571-1 i 2 sobre seguretat dels mòduls fotovoltaics empleats, emés per una entitat degudament acreditada amb seu en algun país pertanyent a la Unió Europea.  
e) Quan l'import del gasto subvencionable supere la quantia de 50.000 euros en el supòsit de cost per execució d'obra, o de 18.000 euros en el supòsit de subministrament de béns d'equip o prestació de servicis per empreses de consultoria o assistència tècnica, la persona que sol·licite l'ajuda haurà d'aportar també la justificació d'haver sol·licitat com a mínim tres ofertes de diferents proveïdors, llevat que per les especials característiques dels gastos subvencionables no existisca en el mercat suficient nombre d'entitats que els subministren o presten, i així es faça constar en un informe. L'elecció entre les ofertes presentades haurà de recaure en la més econòmica i justificar en una memòria l'elecció en un altre sentit.  
f) Quan les actuacions objecte de subvenció requerisquen d'acord amb la legislació i normativa vigent un projecte tècnic subscrit pel tècnic competent, el sol·licitant haurà de presentar este projecte, que serà sotmés a l'informe dels tècnics designats a l'efecte per l'AVEN, d'acord amb el que disposa l'article 46.3 Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana. Els projectes tècnics que, d'acord amb la legislació vigent, hagen de ser redactats i firmats per un tècnic titulat competent i es presenten sense el visat del col·legi professional corresponent hauran d'acompanyar-se d'una declaració responsable del tècnic titulat competent projectista, segons model disponible en la web www.aven.es.  
g) Les persones sol·licitants d'estes ajudes hauran de presentar la declaració responsable de les subvencions concedides per altres administracions públiques o ens públics o privats, per al finançament del projecte objecte de la sol·licitud d'ajuda per esta convocatòria, i omplir l'apartat destinat a això en la sol·licitud.  
h) Les persones sol·licitants d'estes ajudes hauran de presentar la declaració responsable de no estar incurses en cap de les prohibicions de l'article 13 de la Llei 38/2003, de 17 de novembre, General de Subvencions, per a poder obtindre la condició de beneficiàries de les subvencions.  
i) En el cas d'instal·lacions en modalitat de venda d'energia a tercers, qui ho sol·licite haurà de presentar, a més, una còpia del contracte, subscrit davant del notari o del secretari de l'ajuntament en el cas d'entitats locals, amb una duració mínima de cinc anys, firmat pel client final (usuari final de l'energia) i per l'ESE, que especifique les condicions jurídiques, tècniques i econòmiques per a la implantació i explotació de la instal·lació, així com les condicions de compra/venda de l'energia o, almenys, amb caràcter provisional, el preacord firmat entre les parts especificant les esmentades condicions. En el cas de presentar este últim document, el sol·licitant haurà de presentar el contracte anteriorment indicat en el moment d'acreditar la realització del projecte, junt amb la resta de documentació indicada en l'article 16.4.  
j) Els qui sol·liciten ajudes per a projectes d'energia minihidràulica, biomassa elèctrica i biogàs elèctric hauran de presentar, a més, preferentment en el moment de la sol·licitud i, en tot cas no més tard del 28 de setembre de 2012, la documentació següent:  
- Autorització d'accés i connexió a la xarxa de distribució (notificació de la companyia elèctrica referent al punt de connexió) per a la ubicació en què vaja a realitzar-se la instal·lació.  
k) Els qui sol·liciten ajudes per a projectes d'energia minihidràulica hauran de presentar, a més, preferentment en el moment de la sol·licitud i, en tot cas, no més tard del 28 de setembre de 2012, la documentació següent:  
- Informe favorable d'aprofitament d'aigües atorgat per l'òrgan competent, quan siga necessari per al funcionament de la instal·lació projectada.  
l) Els qui sol·liciten ajudes per a projectes d'equips de tractament en camp de biomassa per a estellat o empacat hauran de presentar a més, preferentment en el moment de la sol·licitud i, en tot cas, no més tard del 28 de setembre de 2012, la documentació següent:  
  
- Autorització d'arreplegada de biomassa per a la o les ubicacions en què es tinga previst el funcionament de la maquinària objecte de sol·licitud d'ajuda, que especifique les condicions jurídiques, tècniques i econòmiques de l'arreplegada.  
m) Els qui sol·liciten ajudes per a projectes d'adaptació de camions cisterna amb equips específics per a la distribució i/o subministrament de biomassa hauran de presentar a més, preferentment en el moment de la sol·licitud i, en tot cas no més tard del 28 de setembre de 2012, la documentació següent:  
- Contractes o precontractes de subministrament de la biomassa transportada que especifique les quantitats anuals a subministrar a cada client.  
n) Els qui sol·liciten ajudes per a projectes de biomassa tèrmica hauran de presentar, a més, en el moment de la sol·licitud, la documentació següent:  
- Catàleg del fabricant per al model de caldera empleat, on es descriguen les característiques tècniques i de funcionament, incloent-hi la declaració CE de conformitat del fabricant de l'equip. S'haurà d'acreditar un rendiment mínim a potència nominal del 75% amb el tipus combustible empleat.  
o) Els projectes hauran de complir amb els períodes mínims de garantia exigits, d'acord amb el que s'establix per a cada actuació en l'annex I de la present resolució. L'acreditació d'estes garanties serà feta en el moment de la presentació de la documentació justificativa, d'acord amb el que establix l'art. 16, apartat 5.c) de la present resolució.  
  
p) En el cas d'empreses que sol·liciten estes ajudes hauran de presentar la declaració responsable sobre el compliment de la normativa d'integració laboral de persones amb discapacitat o, si és el cas, l'exempció de la dita obligació, en els termes establits en l'article 5 del Decret 279/2004, de 17 de desembre, del Consell de la Generalitat.  
  
2. Examinada la documentació aportada, si esta no reunix els requisits exigits la persona interessada serà requerida perquè, en un termini de 10 dies, esmene la falta o acompanye la documentació necessària amb la indicació que, en cas de no fer-ho, s'entendrà que desistix de la sol·licitud.  
Els requeriments a què es fa referència en este article, així com qualsevol altre que l'AVEN puga fer i que resulten necessaris per a la resolució de l'expedient s'efectuaran de forma telemàtica, sense perjuí del que establix l'article 28 de la Llei 11/2007, de 22 de juny, d'Accés Electrònic dels Ciutadans als Servicis Públics, excepte en el cas de particulars que no hagen optat per la tramitació telemàtica, per als quals podrà efectuar-se per correu ordinari, per fax o per correu electrònic, al número de fax o a la direcció indicada pel sol·licitant en la sol·licitud normalitzada, sempre que en quede constància.  
Els requeriments, les notificacions, les comunicacions o la documentació dels procediments emesos per mitjà de firma electrònica avançada gaudiran de validesa i eficàcia, en els termes que preveu l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Les notificacions que es realitzen per mitjans electrònics s'entendran practicades o rebutjades en els termes que s'assenyalen en la Llei 11/2007, de 22 de juny, d'Accés Electrònic dels Ciutadans als Servicis Públics, i en la resta de la legislació vigent.   
L'aportació de documents en resposta als requeriments referenciats, s'haurà de realitzar a través del registre electrònic de l'adreça d'internet de l'AVEN, i seran d'aplicació els mateixos requisits sobre la utilització de la firma electrònica avançada que els arreplegats en l'apartat 1.1 del present article, amb l'excepció feta dels sol·licitants de l'ajuda que siguen particulars i no hagen optat per la tramitació telemàtica.  
  
3. Així mateix, es podrà requerir de la persona sol·licitant qualssevol altres dades, documents i informes complementaris que resulten necessaris per a la resolució de l'expedient.  
4. Les sol·licituds hauran de presentar-se abans de l'inici del projecte, amb la qual cosa es garantix l'efecte incentivador de l'ajuda. Les persones sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte. En el cas de grans empreses hauran d'acreditar, en l'apartat establit a l'efecte en la memòria tècnica de cada actuació, que l'ajuda produirà un augment substancial del projecte o activitat respecte a la grandària, l'àmbit d'aplicació, l'import invertit o el ritme d'execució.  
  
Article 10. Lloc de presentació de les sol·licituds i termini  
1. Les sol·licituds i la documentació annexa s'hauran de presentar davant del registre electrònic de la Generalitat, a excepció que el sol·licitant de l'ajuda siga particular i que no hagen optat per la tramitació telemàtica, els quals podran presentar la dita documentació en la seu de l'Agència Valenciana de l'Energia a València, carrer Colom núm. 1, 4a planta, o en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de correus, haurà de fer-se en sobre obert perquè la instància siga datada i segellada per l'oficina de correus abans de ser certificada.  
2. En el cas de les sol·licituds que es presenten davant del registre electrònic de la Generalitat, este emetrà automàticament un resguard acreditatiu de la presentació de la sol·licitud, que podrà ser arxivat o imprés per la persona interessada, en els termes que preveu el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat.  
3. Amb caràcter general, el termini de presentació de les sol·licituds serà de 30 dies naturals comptats a partir de l'endemà al de la publicació d'esta disposició en el Diari Oficial de la Comunitat Valenciana. En tot cas, quan el dia concret de finalització del termini siga dissabte o inhàbil en el municipi en què residix la persona interessada o en la seu de l'AVEN, es prorrogarà al primer dia hàbil següent.   
4. Depenent de les distintes actuacions, les sol·licituds d'ajuda podran avaluar-se periòdicament fins que s'haja esgotat el crèdit consignat a l'efecte.  
5. A fi de potenciar l'èxit dels objectius de la present resolució, l'Agència Valenciana de l'Energia podrà cofinançar un mateix projecte amb fons provinents de l'administració General de l'Estat i de la Generalitat.   
  
Article 11. Procediment de concessió de les ajudes i criteris de valoració  
El procediment de concessió de les subvencions regulades en la present resolució, serà, d'acord amb el que establix l'article 22 de la Llei 38/2003, General de Subvencions, el de concurrència competitiva, regulat en el capítol II del títol I de la Llei 38/2003, General de Subvencions.  
Les ajudes objecte d'esta convocatòria, s'atorgaran dins del límit pressupostari disponible per a cada una de les línies pressupostàries.  
  
Les ajudes s'atorgaran en atenció als criteris de valoració que a continuació s'indiquen, depenent de les distintes actuacions subvencionables:  
1. Característiques del projecte (50 punts).  
a) Per a les actuacions d'energia solar tèrmica, energia solar fotovoltaica o mixta eòlica-fotovoltaica i energia eòlica:  
- Rendiment dels components.  
- Projectes d'ús col·lectiu.  
- Capacitat de demostració/difusió.  
- Integració arquitectònica.  
- Mesura i monitorització.  
- Garanties de la instal·lació i equips superiors als mínims exigits.  
  
- Superfície de captació o potència instal·lada.  
b) Per a les actuacions de biomassa tèrmica/elèctrica, equips de tractament en camp de biomassa per a estellat o empacat, plantes de fabricació de pellets/briquetes, biogàs tèrmic/elèctric, energia geotèrmica, energia minihidràulica i biocarburants:  
- Inversió i estalvi energètic associats al projecte.  
- Tipus de biocarburant (només s'aplica als biocarburants).  
- Projectes d'ús col·lectiu (no s'aplica a l'energia minihidràulica).  
- Capacitat de demostració/difusió.  
- Garanties de la instal·lació i equips superiors als mínims exigits.  
  
- Potència instal·lada o capacitat de producció/subministrament.  
2. Qualitat de la documentació presentada (25 punts).  
- Disseny i càlcul de la instal·lació.  
- Claredat i comprensió de la documentació.  
- Presentació de la documentació exigida en la convocatòria.  
- Valoració negativa per a projectes concedits en convocatòries anteriors i no realitzats.  
3. Característiques del beneficiari (10 punts).  
- Projectes presentats per ajuntaments.  
- Projectes presentats per pimes, associacions i particulars.  
- Acreditació de la incorporació de discapacitats per damunt del mínim legal exigit, en el cas d'empreses.  
- Actuacions presentades per certes categories de persones desfavorides socialment.  
- Actuacions presentades per empreses o associacions que disposen d'un pla d'igualtat d'oportunitats entre hòmens i dones.  
4. Adequació a les línies de política energètica de la Generalitat i al compliment dels objectius energètics del Pla d'Energies Renovables (PER) 2011-2020 (15 punts).  
  
Article 12. Resolució de la concessió d'ajudes  
1. L'òrgan administratiu instructor, pel qual s'entén el cap de l'Àrea d'Administració de l'AVEN, podrà requerir del sol·licitant l'aportació addicional de qualssevol altres documents, informes o dades complementàries que estime necessaris per a resoldre sobre la sol·licitud presentada.  
2. Les ajudes seran concedides pel president de l'Agència Valenciana de l'Energia, mitjançant una resolució de concessió. Amb un informe previ d'una comissió d'avaluació composta pels caps d'àrea i caps de departament de l'AVEN, el director de l'Agència elevarà proposta al president, qui dictarà la dita resolució de concessió d'ajudes.  
  
3. Les resolucions de concessió fixaran la quantia i incorporaran, si fa el cas, les condicions i obligacions operatives que afecten el desenrotllament del projecte, que en cap cas no podran contravindre el que disposa esta resolució.  
4. La concessió de l'ajuda quedarà condicionada a l'emissió, per part de l'autoritat ambiental competent, d'un certificat que declare la no afecció del projecte a la denominada «Xarxa Natura», espai físic d'especial protecció mediambiental configurat així per la Unió Europea.  
  
5. La resolució de concessió serà notificada de forma individualitzada a cada persona interessada, en els termes que preveuen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. La resolució de concessió de les ajudes serà publicada en el Diari Oficial de la Comunitat Valenciana (DOCV) en compliment del que establix la Llei 38/2003, de 17 de novembre, General de Subvencions, sobre publicitat de les subvencions concedides.  
7. El termini màxim per a resoldre i notificar la concessió d'ajudes serà de sis mesos comptats des del dia de la publicació de la present resolució en el Diari Oficial de la Comunitat Valenciana. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, i l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat.  
  
8. Les resolucions a què es referixen els paràgrafs anteriors esgoten la via administrativa i contra les quals podrà interposar-se recurs potestatiu de reposició davant del president de l'AVEN en el termini d'un mes, comptat des de l'endemà de la notificació, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé recurs contenciós administratiu davant del jutjat competent, en el termini de dos mesos a comptar des de l'endemà de la notificació de la resolució de concessió corresponent, de conformitat amb el que preveu l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa.  
  
  
Article 13. Resolució d'incidències  
1. És competència del director de l'Agència Valenciana de l'Energia, la resolució de les incidències que es produïsquen amb anterioritat o posterioritat a la concessió i, en especial, en els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.  
  
- Modificacions justificades pel beneficiari del projecte inicial, com ara, canvis en la denominació del projecte o de les seues característiques tècniques.  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, als efectes de liquidació de l'ajuda.  
2. El director de l'Agència queda delegat per a la resolució dels expedients de revocació, desistiment i minoració.  
3. En qualsevol moment de la vigència de l'expedient, la persona beneficiària haurà d'actualitzar la documentació presentada que haguera tingut alguna modificació i comunicar altres ajudes públiques o privades que haguera obtingut o sol·licitat després de la data de presentació de la sol·licitud.  
  
Article 14. Control de les accions  
1. L'Agència Valenciana de l'Energia, pels seus propis mitjans o a través de l'òrgan o entitat que designe, podrà efectuar en tot moment aquelles actuacions de verificació, comprovació i inspecció del projecte o instal·lació objecte d'ajuda considere necessàries, sense perjuí de les dutes a terme, si és el cas, per les unitats del Fons Europeu de Desenrotllament Regional (FEDER), o altres fons. La impossibilitat d'efectuar-les podrà donar lloc a la revocació de l'ajuda concedida i, si és el cas, al reintegrament de les quantitats percebudes.  
  
2. El beneficiari està obligat a sotmetre's a les actuacions de control financer de la Intervenció General de la Generalitat.  
  
Article 15. Obligacions dels beneficiaris  
Seran obligacions del beneficiari:  
a) Realitzar l'activitat objecte de la subvenció i acreditar la seua realització en la forma fixada en la notificació de l'ajuda.  
b) Respondre de la veracitat dels documents aportats.  
c) Actualitzar la documentació presentada que haguera tingut alguna modificació o la vigència de la qual haguera finalitzat amb anterioritat a la liquidació de les ajudes.  
d) Acreditar la seua personalitat jurídica, referida al moment de sol·licitud de l'ajuda, en la forma i el termini que establit per l'Agència Valenciana de l'Energia.  
e) La persona beneficiària que estiga subjecta a dur la comptabilitat d'acord amb el que disposa el Codi de Comerç, haurà de disposar de llibres comptables i la resta de documents exigits per la legislació mercantil vigent, amb un sistema de comptabilitat separat o un codi comptable adequat en relació a totes les transaccions relacionades amb el projecte subvencionat.  
f) Prestar els servicis a preu de mercat i no emprendre activitats econòmiques que repercutisquen en tercers, de manera que falsegen o amenacen falsejar la competència, quan el beneficiari siga una entitat sense finalitats lucratives.  
g) Respondre perquè les actuacions objecte de subvenció estiguen realitzades per empreses instal·ladores que complisquen els requisits establits reglamentàriament.  
h) Indicar si el projecte està subjecte a declaració d'impacte ambiental d'acord amb la legislació vigent.  
i) Les inversions que hagen rebut ajuda en el marc d'esta resolució hauran de mantindre's durant un mínim de cinc anys.  
  
Article 16. Termini per a la realització i documentació justificativa de les inversions  
1. La liquidació de les ajudes s'efectuarà una vegada executat el projecte en la totalitat, o en les fases previstes en cas de projectes plurianuals de biomassa o biogàs, ambdós de caràcter industrial, per a producció d'energia elèctrica o tèrmica, en les condicions fixades per a estos últims en l'article 4 de la resolució, d'acord amb la sol·licitud presentada i en els termes fixats per a la concessió de l'ajuda.  
  
2. Als efectes d'esta resolució, es considerarà que l'actuació o projecte està executat en la totalitat quan els equips instal·lats, així com, si és el cas, les instal·lacions receptores o de consum final de l'energia, estiguen en funcionament o, almenys, en capacitat de funcionar. En qualsevol cas serà el criteri de l'AVEN el que prevaldrà en cas de dubte.  
3. Amb caràcter general, els beneficiaris hauran d'acreditar la realització de l'actuació objecte de la subvenció en la forma prevista en la present resolució, amb data límit 30 de novembre de 2012, llevat que per circumstàncies concurrents es determine un termini distint en la resolució de concessió de l'ajuda.  
4. Excepcionalment, per a aquells projectes que per l'especial complexitat tècnica requerisquen un termini major, i sempre que es firme el conveni de col·laboració corresponent entre l'AVEN i l'IDAE a què fa referència l'article 3, la persona sol·licitant podrà optar per acreditar la realització de l'actuació objecte de la subvenció amb data límit el 28 de juny de 2013, en les condicions establides en l'article 4.4 d'esta resolució. A l'efecte, es considerarà que presenten una especial complexitat tècnica els projectes que reunisquen les següents característiques:  
  
- Energia solar tèrmica: projectes la superfície útil total de captació solar instal·lada siga igual o superior a 40 m².  
- Energia solar fotovoltaica aïllada o mixta eòlica-fotovoltaica aïllada: projectes la potència total de mòduls fotovoltaics del qual instal·lats siga igual o superior a 20 kWp.  
- Biomassa tèrmica: projectes la potència total de caldera instal·lada siga igual o superior a 100 kW.  
- Instal·lacions híbrides solar tèrmica/biomassa tèrmica: projectes la superfície útil total de captació solar instal·lada siga igual o superior a 40 m² o la potència total de caldera de la qual instal·lada siga igual o superior a 100 kW.  
- Biogàs tèrmic: projectes la potència total de caldera instal·lada siga igual o superior a 100 kW.  
- Biogàs elèctric: projectes la potència siga igual o menor a 500 kW.  
- Energia geotèrmica: projectes la potència total de bomba de calor siga igual o superior a 50 kW.  
- Qualsevol altre projecte que presente una especial complexitat tècnica a criteri de la comissió d'avaluació dels projectes.  
A més dels esmentats criteris, als efectes de determinar la data màxima per a acreditar la realització de l'actuació, l'AVEN tindrà en compte les dates de planificació de projecte indicades en el moment de la sol·licitud.  
5. A l'efecte d'acreditar la realització de l'actuació objecte de subvenció, les persones beneficiàries hauran de presentar:  
a) Justificants de gasto, amb la presentació de factures que hauran de complir el que disposa el Reial Decret 1496/2003, de 28 de novembre i la resta de normativa vigent. Només seran considerats vàlids els justificants de gasto que estiguen referits a la persona que sol·licite l'ajuda.  
b) Justificants de pagament, dels quals seran vàlids els següents:  
- Pagaments per mitjà d'entitat financera: còpia de l'extracte bancari junt amb còpia del xec nominatiu o de l'orde de transferència que acredite que el destinatari del pagament coincidix amb l'emissor de la factura.  
- Pagaments ajornats per mitjà d'efectes avalats: còpia de l'extracte bancari on figuren els pagaments i còpia dels efectes vençuts i pagats. Els ajornaments encara no vençuts únicament podran acceptar-se si s'acompanyen d'una carta del proveïdor indicant que disposa d'efectes (cal assenyalar l'import) per a fer efectiu el pagament de la dita factura, i d'un certificat de l'entitat financera on conste que estan avalats per esta. En tot cas, només es consideraran vàlids els efectes ajornats la data de venciment dels quals siga anterior al 30 de setembre de 2013.  
  
- Pagaments per mitjà de la modalitat de facturatge o confirming: document acreditatiu del pagament de l'entitat financera a l'empresa instal·ladora, així com el document acreditatiu del pagament efectiu del sol·licitant/beneficiari/ària a l'entitat financera, en relació amb l'operació. Només es consideraran vàlides les operacions el pagament efectiu del sol·licitant/beneficiari/ària a l'entitat financera quan es produïsca amb anterioritat al 30 de setembre de 2013.  
- Carta de crèdit irrevocable.  
- No podran ser subvencionats els gastos que siguen finançats per mitjà de mecanismes d'arrendament financer, lísing rènting o semblants, ni aquelles accions finançades per tercers, per mitjà de convenis o contractes en què la propietat dels béns objecte de l'acció no pertanga a la persona beneficiària dins del període subvencionable.  
  
- Només seran considerats vàlids els justificants de pagament que estiguen referits al sol·licitant de l'ajuda.  
- No es consideraran vàlids els pagaments en efectiu.  
c) Acreditació de garanties. S'hauran d'acreditar les garanties mínimes exigides d'acord amb allò que s'ha establit en cada actuació de l'annex I de la present resolució.  
- Equips principals: el certificat de garantia haurà d'estar emés, firmat i segellat pel fabricant o distribuïdor exclusiu, incloent-hi els corresponents números de sèrie de fabricació.  
- Instal·lació: el certificat de garantia haurà d'estar emés, firmat i segellat per l'empresa instal·ladora.  
d) Contracte de manteniment (preventiu i correctiu) per un període mínim de tres anys, firmat i segellat per l'empresa instal·ladora i sol·licitant, per a les actuacions que s'indiquen a continuació:  
- Energia solar tèrmica.  
- Energia solar fotovoltaica aïllada o mixta eòlica-fotovoltaica aïllada.  
- Energia eòlica aïllada.  
- Biomassa tèrmica, en el cas d'emprar calderes amb potència superior a 70 kW per a instal·lacions d'ús domèstic o en edificis.  
e) Fotografies de la instal·lació i dels equips principals, en la seua ubicació definitiva. En el cas de projectes de bombes de calor que intercanvien calor amb el terreny i instal·lacions de calefacció directa a partir de la combustió de biomassa, no s'exigirà la presentació de les fotografies.  
6. Només seran tinguts en compte els justificants de gasto i de pagament de data posterior al registre d'entrada del document de sol·licitud d'ajuda.  
7. La liquidació de l'ajuda a aquells projectes subjectes a declaració d'impacte ambiental d'acord amb la legislació vigent, es farà efectiva prèvia presentació, abans del 28 de juny de 2013, del document acreditatiu de la seua resolució, emesa per l'òrgan competent.  
  
8. La liquidació de l'ajuda als projectes de biomassa elèctrica, biogàs elèctric i energia minihidràulica, es farà efectiva prèvia presentació, abans del 28 de juny de 2013, de la Inscripció Definitiva en el Registre d'Instal·lacions de Producció en Règim Especial de la Comunitat Valenciana.  
9. La liquidació de l'ajuda als projectes d'equips de tractament en camp de biomassa per a l'estellat o empacat es farà efectiva prèvia presentació, abans del 28 de juny de 2013, d'un contracte de compra/venda de la biomassa produïda, on s'especifiquen les condicions jurídiques, tècniques i econòmiques del subministrament i on haurà de constar, entre altres aspectes, que esta es dedicarà exclusivament a usos i aplicacions energètiques.  
10. No s'acceptaran com a justificants de realització del projecte, les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'Agència Valenciana de l'Energia. S'entén per empresa o entitat vinculada aquella en què la persona beneficiària puga exercir, directament o indirectament, una influència dominant, o aquelles que puguen exercir-la sobre ell o ella o sobre el beneficiari/ària, que estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat directament o indirectament, amb relació a una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puguen designar almenys el 25% dels membres de l'òrgan d'administració, direcció o control de l'empresa.  
  
Article 17. Minoració i resolució de les ajudes  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, l'execució parcial de la inversió, la insuficient justificació dels gastos efectivament realitzats i la concessió després de la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.  
2. L'incompliment per la persona beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, podrà donar lloc a la revocació de la subvenció i l'obligació de reintegrar les ajudes percebudes i els interessos de demora des del moment de pagament de l'ajuda, segons que disposa el títol II de Llei 38/2003, General de Subvencions.  
  
Article 18. Publicitat comunitària. Obligacions  
En el cas que l'ajuda obtinguda estiga cofinançada pel Fons Europeu de Desenrotllament Regional (FEDER), la persona beneficiària haurà:  
a) Acceptar la seua inclusió en la llista pública de beneficiaris que s'arreplega en l'article 7, apartat 2, lletra d, del Reglament (CE) 1828/2006 de la Comissió de 8 de desembre de 2006.  
b) En el cas d'inversions en infraestructures amb participació pública superior a 500.000 euros, durant l'execució s'instal·larà un cartell en què s'arreplegue el tipus i nom de l'actuació, l'emblema de la UE, la referència al Fons Europeu de Desenrotllament Regional i la declaració «Una manera de fer Europa».  
c) En el cas d'inversions en infraestructures o compra d'un objecte físic amb participació pública superior a 500.000 euros, s'instal·laran plaques explicatives permanents visibles i de grans mides, com molt tard sis mesos després de finalitzar l'operació, en les quals s'arreplegue el tipus i nom de l'actuació, l'emblema de la UE, la referència al Fons Europeu de Desenrotllament Regional i la declaració «Una manera de fer Europa».  
No obstant això, l'AVEN podrà determinar, per a projectes amb un import de participació pública inferior a l'indicat, la necessitat d'instal·lació d'un cartell indicatiu de caràcter temporal o permanent, les característiques, estructura i contingut del qual facilitarà al beneficiari.   
  
d) En tot cas el beneficiari s'assegurarà que les parts que intervenen en el projecte han sigut informades del finançament comunitari i anunciarà que el projecte ha sigut seleccionat en el marc del Programa Operatiu FEDER de la Comunitat Valenciana 2007-2013, a través de les accions següents:  
- Identificant els béns tangibles subvencionats amb els adhesius que li seran facilitats amb la notificació de concessió de la subvenció.  
  
- Incloure el logotip FEDER en qualsevol document relacionat amb el projecte o activitat subvencionada.  
- Incloure una declaració on s'informe que el projecte ha sigut cofinançat pel Programa Operatiu FEDER de la Comunitat Valenciana 2007-2013 en els termes següents: «Projecte cofinançat pels Fons FEDER, dins del Programa Operatiu FEDER de la Comunitat Valenciana 2007-2013».  
  
  
DISPOSICIONS ADDICIONALS  
  
Primera  
El pressupost que aporta la Generalitat per al finançament d'estes actuacions disposa d'un finançament del Fons Europeu de Desenrotllament Regional (FEDER) a través del Programa Operatiu de la Comunitat Valenciana 2007-2013, en aplicació de les disposicions que el regulen.  
  
Segona  
Les ajudes arreplegades en la present resolució estan subjectes a les condicions establides en el capítol I del Reglament (CE) núm. 800/2008, de 6 d'agost de 2008, de la Comissió, pel qual es declaren determinades categories d'ajuda compatibles amb el mercat comú en aplicació dels articles 107 i 108 del Tractat de Funcionament de la Unió Europea (Reglament General d'Exempció per Categories), publicat en el DOUE L 214, de 9 d'agost de 2008, i a les disposicions del capítol II d'eixe reglament relatives a les ajudes a la inversió per a la protecció del medi ambient destinades a la promoció d'energia procedent de fonts d'energia renovables.  
  
Tercera  
Les presents ajudes, exemptes en virtut del Reglament General d'Exempció per Categories, podran acumular-se amb qualsevol altra ajuda exempta, sempre que estes mesures d'ajuda es referisquen a costos subvencionables identificables diferents.  
Així mateix, les presents ajudes, a les quals els siga d'aplicació el Reglament General d'Exempció per Categories, no s'acumularan a cap altra ajuda que li siga d'aplicació el mateix reglament o a cap ajuda de minimis que reunisca les condicions establides en el Reglament (CE) núm. 1998/2006, ni a cap altre finançament comunitari que corresponga (parcialment o totalment) als mateixos costos subvencionables si dita acumulació supera la intensitat més elevada o el major import d'ajuda aplicable a eixa ajuda en virtut del dit reglament.  
  
  
DISPOSICIÓ TRANSITÒRIA  
  
Única  
Amb caràcter excepcional podran ser preses en consideració les sol·licituds presentades amb anterioritat a la publicació de la present resolució en el Diari Oficial de la Comunitat Valenciana, sempre que siguen posteriors a la data de finalització de la convocatòria de 2011, de les ajudes en matèria d'energies renovables i biocarburants de l'AVEN, i les característiques del sol·licitant i l'objecte de l'ajuda puga emmarcar-se en alguna de les actuacions previstes en esta resolució i, en tot cas, sempre que es complisquen totes les condicions establides en la present convocatòria i, en especial, les que establix l'article 9.4.  
  
  
DISPOSICIONS FINALS  
  
Primera  
El director de l'Agència Valenciana de l'Energia queda facultat per a dictar les resolucions necessàries per al desenrotllament, eficàcia i execució de la present resolució.  
  
Segona  
La present resolució entrarà en vigor el dia de la publicació en el Diari Oficial de la Comunitat Valenciana.  
  
València, 25 de juny de 2012.- El president de l'Agència Valenciana de l'Energia: Máximo Buch Torralva.  
  
  
  
ANNEX I  
Actuacions en matèria d'energies renovables subvencionables  
  
1. Energia solar tèrmica.  
a) Aplicacions prioritàries.  
- Instal·lacions per elements: sistemes d'energia solar per a calfament d'un fluid a partir de la captació de la radiació solar, per mitjà de captadors solars el coeficient global de pèrdues del qual siga inferior a 9 W/ (m² ºC), incloent les aplicacions següents:  
- Instal·lacions per a producció d'aigua calenta sanitària i/o calefacció.  
- Instal·lacions per a calfament de piscines cobertes.  
- Instal·lacions per a producció d'energia tèrmica en processos industrials.  
- Instal·lacions amb sistemes prefabricats: sistemes indirectes d'energia solar per a calfament d'un fluid a partir de la captació de la radiació solar, bé siga com a sistema compacte o com a sistema partit. Els captadors solars tindran un coeficient de pèrdues inferior a 9 W/ (m² ºC). No es consideraran elegibles els equips directes.  
- Aplicacions especials: aplicacions de refrigeració o altres aplicacions amb temperatura de disseny superior a 60 ºC, i superant rendiments del 40%, per a (tm-ta)=60 ºC i una irradiància de 800 W/m² sobre la corba quadràtica de certificació del captador.  
- Projectes innovadors: aquells que complisquen els criteris definits en l'apartat d'energia solar tèrmica del Pla d'Energies Renovables (PER) 2011-2020. En tot cas, quedarà a criteri de l'AVEN l'acceptació   
  
  
  
  
  
(\*) Es considerarà la relació 0,7 kW/m² de superfície certificada.  
(\*\*) En instal·lacions existents o noves, sempre que en les instal·lacions noves no siga obligatòria la incorporació d'estos sistemes per la legislació vigent.  
d'estos així com la documentació a exigir a les persones sol·licitants per a la valoració de les prestacions energètiques dels sistemes empleats.  
  
- Sistemes de visualització que permeten els usuaris visualitzar la producció energètica de la instal·lació solar tèrmica.  
- Sistema de telemonitorització, comunicació i control necessari, per a l'adaptació o incorporació a la instal·lació existent o nova, que permeta a tercers visualitzar el funcionament. Hi haurà un servici de seguiment i supervisió de la instal·lació per una duració de com a mínim dos anys els informes de la qual es presentaran trimestralment per l'usuari i estaran a la disposició de la Comunitat Autònoma i de l'IDAE en cas de ser requerits per estos.  
· En instal·lacions d'energia solar tèrmica existents, aprofitament d'excedents energètics per a aplicacions industrials, en edificis o district heating.  
b) Cost elegible.  
- Inversions en equips, muntatge i instal·lacions necessàries per a aconseguir l'objectiu d'utilització de les energies renovables.  
- En general, els costos d'inversió subvencionables corresponen als costos suplementaris suportats pel sol·licitant, en comparació amb els d'una instal·lació convencional equivalent en termes de quantitat d'energia efectiva generada.   
- Atés el caràcter complementari de les instal·lacions d'energia solar tèrmica, els costos objecte d'ajuda en este cas queden definits pel total dels costos incorreguts per a la implantació de la instal·lació solar.  
  
- En el cas d'incorporació de sistemes de telemonitorització i sistemes de visualització en instal·lacions noves o existents, es considerarà elegible el cost d'inversió addicional sobre el sistema de control existent o previst (segons el cas) on s'arreplegaran els equips necessaris per a la telemonitorització, adquisició de dades, visualització i comunicació amb les instal·lacions així com el cost del servici de seguiment i supervisió de la instal·lació durant un període de, com a mínim, dos anys.  
   
- Tots els equips i instal·lacions compliran amb la normativa vigent per a este tipus d'instal·lacions i amb el que establix el plec de Condicions Tècniques de l'IDAE per a instal·lacions solars tèrmiques (PET-REV-gener 2009).  
c) Cost de referència.  
- Es prendrà com a cost de referència, en relació amb els objectius energètics, una inversió màxima per unitat de potència de captació instal·lada segons les característiques de cada projecte de:  
  
  
  
  
  
(\*) Se considerará la relación 0,7 kW/m² de superficie certificada.  
(\*\*) En instalaciones existentes o nuevas, siempre que en las instalaciones nuevas no sea obligatoria la incorporación de estos sistemas por la legislación vigente.- Estos costos de referència s'apliquen de la mateixa manera a la fracció solar corresponent per a instal·lacions híbrides solar tèrmica+biomassa tèrmica. A la instal·lació de biomassa tèrmica seran d'aplicació els costos i criteris corresponents a l'actuació de biomassa.  
- En tot cas, es considera que una instal·lació solar tèrmica està hibridada amb una de biomassa tèrmica, sempre que compartisquen els elements bàsics i que la cobertura de les necessitats per a les quals estan dissenyades es duga a terme fonamentalment a partir d'estes dos fonts.  
  
d) Garanties mínimes exigides.  
- Equips principals (captadors solars): tres anys.  
- Instal·lació: tres anys.  
e) Modalitats d'explotació de la instal·lació:  
- En règim de propietat de l'usuari final de l'energia, i en este cas serà este el sol·licitant/beneficiari de l'ajuda.  
- A través d'empreses de servicis energètics (ESE) per a venda d'energia tèrmica a tercers (usuari final de l'energia), i en este cas serà l'ESE qui actue com a sol·licitant/beneficiari de l'ajuda.  
2. Energia solar fotovoltaica aïllada o mixta eòlica-fotovoltaica aïllada.  
a) Aplicacions prioritàries.  
- Generació d'energia elèctrica a partir de la radiació solar, a través de mòduls fotovoltaics, o a partir de l'energia del vent, per mitjà d'aerogeneradors, per a consum aïllat de la xarxa de distribució (amb acumulació o sense d'energia elèctrica) per a aplicacions de:  
- Electrificació de vivendes, instal·lacions turístiques, refugis, masies, etc.  
- Il·luminació amb fanals autònomes.  
- Instal·lacions agrícoles o ramaderes: bombament d'aigua, sistemes de reg, electrificació de granges, etc.  
- Instal·lacions de senyalització i comunicació.  
- Altres específiques: protecció catòdica, oxigenació d'aigua, alimentació de vehicles elèctrics, generació d'hidrogen, etc.  
- Rang energètic: es recolzaran les instal·lacions no connectades a xarxa amb potència fotovoltaica instal·lada igual o superior a 0,5 kWp.  
- Només es consideraran subvencionables les instal·lacions destinades a proporcionar energia elèctrica a consums aïllats de la xarxa de distribució i la connexió de les quals siga inviable des del punt de vista tècnic, mediambiental i/o econòmic.  
b) Cost elegible.  
- Inversions en equips, muntatge i instal·lacions necessàries per a aconseguir l'objectiu d'utilització de les energies renovables.  
- En general, els costos d'inversió subvencionables corresponen als costos suplementaris suportats pel sol·licitant, en comparació amb els d'una instal·lació convencional equivalent en termes de quantitat d'energia efectiva generada.  
- Tots els equips i les instal·lacions compliran amb la normativa vigent per a este tipus d'instal·lacions i amb el que establix el plec de condicions tècniques de l'IDAE per a les instal·lacions solars fotovoltaiques aïllades de xarxa (PCT-A-REV-febrer 2009).  
c) Cost de referència.  
- Es prendrà com a cost de referència, en relació amb els objectius energètics, una inversió màxima per unitat de potència elèctrica instal·lada de:  
- Instal·lacions amb acumulació: 10 €/Wp per al sistema fotovoltaic i 3 ?/W per al sistema eòlic.  
- Instal·lacions sense acumulació: 8 ?/Wp per al sistema fotovoltaic i 3 ?/W per al sistema eòlic.  
d) Garanties mínimes exigides.  
- Mòduls fotovoltaics: huit anys.  
- Aerogeneradors (si és el cas): tres anys.  
- Instal·lació: tres anys.  
3. Energia eòlica aïllada.  
a) Aplicacions prioritàries.  
- Instal·lacions eòliques de xicoteta potència, destinades a les mateixes aplicacions indicades per a l'actuació de fotovoltaica aïllada.  
- Rang energètic: es recolzaran les instal·lacions no connectades a xarxa amb potència nominal igual o inferior a 50 kW.  
b) Cost elegible.  
- Inversions en maquinària, equips complementaris i instal·lacions, necessaris per a aconseguir l'objectiu d'utilització de les energies renovables.  
- En general, els costos d'inversió subvencionables corresponen als costos suplementaris suportats pel sol·licitant, en comparació amb els d'una instal·lació convencional equivalent en termes de quantitat d'energia efectiva generada.  
- Només es consideraran subvencionables les instal·lacions destinades a proporcionar energia elèctrica a consums aïllats de la xarxa de distribució i la connexió de les quals siga inviable des del punt de vista tècnic, mediambiental i/o econòmic.  
c) Cost de referència.  
- Es prendrà com a cost de referència, en relació amb els objectius energètics, una inversió màxima per unitat de potència elèctrica instal·lada de:  
- Instal·lacions amb acumulació: 5 ?/W.  
- Instal·lacions sense acumulació: 3 ?/W.  
d) Garanties mínimes exigides.  
- Equips principals (aerogeneradors): tres anys.  
- Instal·lació: tres anys.  
4. Biomassa tèrmica/elèctrica, equips de tractament en camp de biomassa per a estellat o empacat, plantes de fabricació de pellets/briquetes i instal·lacions híbrides solar tèrmica/biomassa tèrmica.  
a) Aplicacions prioritàries.  
a.1) Biomassa tèrmica/elèctrica.  
a.1.1) Aplicacions industrials tèrmiques/elèctriques: equips per a l'aprofitament tèrmic i/o elèctric de residus forestals, agrícoles, industrials o matèria primera procedent de cultius, incloent-hi tecnologies de combustió, gasificació, aprofitament de calors residuals, etc., amb el següent rang energètic:  
- Per producció d'electricitat: fins a 10 MW.  
- Per a biomassa tèrmica industrial: fins a 40.809.326 kcal/h.  
- Per a cogeneració: fins a 10 MW.  
- Aprofitament de calors residuals de plantes de producció d'energia elèctrica amb biomassa per a aplicacions industrials, en edificis o district heating: qualsevol projecte.  
a.1.2) Aplicacions tèrmiques per a ús domèstic o en edificis, incloent-hi les següents:  
- Producció d'energia tèrmica en calderes per a preparació d'aigua calenta sanitària, calefacció i/o calfament de piscines cobertes, en l'àmbit domèstic o en edificis, utilitzant com a combustible la biomassa.  
  
- Sistemes de calefacció de districte (district heating).  
- Sistemes de generació de fred associats a la generació de calor, per mitjà de màquines d'absorció.  
- No es consideraran subvencionables els sistemes de generació d'energia tèrmica del tipus estufa o casset de ximenera que proporcionen exclusivament calor directa en el lloc on s'instal·len i no tinguen circuit hidràulic de calefacció i/o aigua calenta sanitària.  
a.1.3) Instal·lacions híbrides solar tèrmica/biomassa tèrmica:  
- Producció d'energia tèrmica per a preparació d'aigua calenta sanitària, calefacció i/o calfament de piscines cobertes, en l'àmbit domèstic o en edificis.  
- Sistemes de calefacció de districte (district heating).  
- Sistemes de generació de fred associats a la generació de calor, per mitjà de màquines d'absorció.  
a.2) Equips de tractament en camp de biomassa per a la seua estellat o empacat, amb l'únic fi de la seua utilització en processos energètics.  
- Maquinària específica per al tractament de la biomassa, per al seu ús energètic, en camp a fi de facilitar la seua arreplegada i transport de manera que es reduïsquen els costos associats al seu transport.  
- Queden fora d'esta àrea les empacadores i trituradores habitualment utilitzades en les activitats agrícoles o forestals, els usos principals de les quals no siguen la producció de biomassa amb aplicacions energètiques (incloent les empacadores agrícoles de palla o els sistemes de triturat/estellat per a incorporació del material orgànic al sòl).  
a.3) Plantes de fabricació de pellets/briquetes i combustibles assimilables.  
- Maquinària específica i instal·lacions per a fabricació de pellets/briquetes i combustibles assimilables, per al seu ús energètic.  
- La matèria primera a partir de la qual siguen elaborats els pellets/briquetes i productes assimilables haurà de tindre com a origen la biomassa, en qualsevol de les seues formes.  
a.4) Adaptació de camions cisterna amb equips específics per a la distribució i/o subministrament de biomassa.  
- Inversions en equips i maquinària específica per a l'adaptació de camions cisterna destinats a la distribució i/o subministrament a granel de biomassa per al seu ús energètic, incloent-hi sistemes pneumàtics, mecànics i de pesat.  
b) Cost elegible.  
- Inversions en maquinària, equips complementaris, muntatge i instal·lacions, necessaris per a aconseguir l'objectiu d'utilització de les energies renovables.  
- Obra civil associada.  
- En general, els costos d'inversió subvencionables corresponen als costos suplementaris suportats pel sol·licitant, en comparació amb els d'una instal·lació convencional equivalent en termes de quantitat d'energia efectiva generada.  
- En el cas d'equips de tractament en camp de biomassa es considerarà el cost dels equips que formen part de la maquinària específica, sense incloure equips independents per al seu moviment, llevat que es tracte de màquines autopropulsades, i en este cas tota la màquina es considerarà com a partida elegible.  
- En el cas d'equips de tractament en camp de biomassa, atés que es tracta de maquinària específica, i com que no hi ha maquinària convencional equivalent, no es considera el concepte de cost addicional.  
c) Cost de referència.  
- Per als projectes d'aplicacions tèrmiques per a ús domèstic o en edificis es prendrà com a cost de referència en relació amb els objectius energètics, una inversió màxima per unitat de potència tèrmica instal·lada de 300 €/kW de potència (transferida a l'aigua) instal·lada. Este cost de referència podrà ser ampliable a 600 €/kW de potència instal·lada en funció de la incorporació de sistemes automàtics d'alimentació, encesa, neteja, extracció de cendres, equipament de telecontrol, monitorització i/o telegestió o bé en el cas de calderes de característiques especials o amb rendiment a potència nominal superior al 85%.  
  
- Estos costos de referència apliquen de la mateixa manera, a la fracció de biomassa corresponent, per a instal·lacions híbrides solar tèrmica+biomassa tèrmica. A la instal·lació solar tèrmica se li aplicaran els costos i criteris corresponents a l'actuació de biomassa.  
- En tot cas, es considera que una instal·lació solar tèrmica està hibridada amb una de biomassa tèrmica, sempre que compartisquen els elements bàsics i que la cobertura de les necessitats per a les quals estan dissenyades es duga a terme fonamentalment a partir d'estes dos fonts.  
  
- En el cas d'equips de tractament en camp de biomassa es prendrà com a cost de referència, en relació amb els objectius energètics, una inversió màxima per equip segons les característiques de cada projecte de:  
  
  
  
d) Garanties mínimes exigides.  
- Les instal·lacions de calefacció directa a partir de la combustió de biomassa estan exemptes de l'acreditació de garanties.  
- Per al cas d'aplicacions de tractament en camp de la biomassa, s'haurà d'acreditar la garantia dels equips d'estellat i/o empacat, amb una duració mínima de tres anys.  
- Per a la resta d'aplicacions:  
- Equips principals (calderes i/o generadors): tres anys.  
- Instal·lació: tres anys.  
e) Modalitats d'explotació de la instal·lació (per a aplicacions d'ús domèstic o en edificis):  
- En règim de propietat de l'usuari final de l'energia, i en este cas serà este la persona sol·licitant/beneficiària de l'ajuda.  
- A través d'empreses de servicis energètics (ESE) per a venda d'energia tèrmica a tercers (usuari final de l'energia), i en este cas serà l'ESE qui actue com a sol·licitant/beneficiari de l'ajuda. Esta modalitat només es considerarà per a aplicacions tèrmiques industrials, aplicacions tèrmiques per a ús domèstic o en edificis i instal·lacions híbrides solar tèrmica/biomassa tèrmica.  
5. Biogàs tèrmic o elèctric.  
a) Aplicacions prioritàries.  
- Equips per a producció d'energia tèrmica o elèctrica, per mitjà de l'aprofitament energètic del biogàs produït per digestió anaeròbia de residus biodegradables, de qualsevol rang energètic.  
- Aprofitament de calors residuals de plantes de producció d'energia elèctrica amb biogàs per a aplicacions industrials, en edificis o district heating.  
b) Cost elegible.  
- Inversions en maquinària, equips complementaris i instal·lacions, necessaris per a aconseguir l'objectiu d'utilització de les energies renovables.  
- En general, els costos d'inversió subvencionables corresponen als costos suplementaris suportats pel sol·licitant, en comparació amb els d'una instal·lació convencional equivalent en termes de quantitat d'energia efectiva generada.  
c) Cost de referència.  
- Es prendrà com a cost de referència, en relació amb els objectius energètics, una inversió màxima per unitat de potència instal·lada de 3.500 €/kW, quan es tracte de producció d'energia elèctrica. En el cas que l'aprofitament siga tèrmic es prendrà com a cost de referència 1.100 €/kW. Quan es tracte de cogeneració d'energia elèctrica i tèrmica es considerarà un cost de referència de 4.000 €/kW.  
d) Garanties mínimes exigides.  
- Equips principals (calderes i/o generadors): tres anys.  
- Instal·lació: tres anys.  
6. Energia geotèrmica.  
a) Aplicacions prioritàries.  
- Aprofitament dels jaciments geotèrmics.  
- Aprofitament d'energia tèrmica per a xarxes de districte.  
- Aprofitament de l'energia tèrmica per a aigua calenta sanitària o climatització utilitzant bombes de calor que intercanvien amb el terreny, ja siguen de circuit obert o tancat, tant per a instal·lacions existents que es reformen, com per a instal·lacions noves.  
b) Cost elegible.  
- Inversions en maquinària, equips complementaris i instal·lacions, necessaris per a aconseguir l'objectiu d'utilització de les energies renovables.  
- Obra civil associada.  
- En general, els costos d'inversió subvencionables corresponen als costos suplementaris suportats pel sol·licitant, en comparació amb els d'una instal·lació convencional equivalent en termes de quantitat d'energia efectiva generada.   
- Per al cas d'utilització de bombes de calor que intercanvien energia tèrmica amb el terreny, les actuacions considerades seran aquelles que aconseguisquen una reducció anual de com a mínim el 20% del consum d'energia amb relació a una instal·lació de generació d'energia convencional de la mateixa capacitat, en termes de generació efectiva d'energia.  
- En el cas de xarxes de districte, es consideren elegibles ampliacions a nous usuaris, encara que romanga inalterada la potència de generació tèrmica.  
c) Cost de referència.  
- Es prendrà com a cost de referència, en relació amb els objectius energètics, una inversió màxima per unitat de potència de captació instal·lada segons les característiques de cada projecte de:  
  
  
  
En el cas que els equips instal·lats disposen de potències nominals diferents en funció de les seues condicions de funcionament, es prendrà, als efectes de càlcul de l'ajuda, un valor de potència equivalent que segons el parer de l'AVEN represente el comportament de la instal·lació a efectes energètics, prevalent este criteri en cas de discrepàncies.  
  
d) Garanties mínimes exigides.  
- Instal·lació: tres anys.  
e) Modalitats d'explotació de la instal·lació:  
- En règim de propietat de l'usuari final de l'energia, i en este cas serà este el sol·licitant/beneficiari de l'ajuda.  
- A través d'empreses de servicis energètics (ESE) per a la venda d'energia tèrmica a tercers (usuari final de l'energia) i, en este cas, serà l'ESE qui actue com a sol·licitant/beneficiari de l'ajuda.  
7. Energia minihidràulica.  
a) Aplicacions prioritàries.  
- Minicentrals corresponents a noves concessions o rehabilitació.  
  
- Minicentrals instal·lades en conduccions de xarxes de reg o distribució d'aigua.  
- Rang energètic: potència total fins a 500 kW.  
b) Cost elegible.  
- Inversions en maquinària, equips complementaris i instal·lacions, necessaris per a aconseguir l'objectiu d'utilització de les energies renovables.  
- Obra civil associada.  
- En general els costos d'inversió subvencionables corresponen als costos suplementaris suportats pel sol·licitant, amb relació a una instal·lació de generació d'energia tradicional de la mateixa capacitat, en termes de generació efectiva d'energia.  
c) Garanties mínimes exigides.  
- Equips principals (turbines): tres anys.  
- Instal·lació: tres anys.  
8. Biocarburants.  
a) Aplicacions prioritàries.  
- Instal·lació d'assortidors en estacions de servici o per a abastiment de flotes, per al seu consum en el sector transport, de mescles de biodièsel o bioetanol, ambdós amb obligació d'etiquetatge específic.  
- Adaptació d'assortidors existents en estacions de servici o per a abastiment de flotes, per al seu consum en el sector transport, de mescles de biodièsel o bioetanol, ambdós amb obligació d'etiquetatge específic.  
- Plantes de producció de biodièsel o bioetanol a partir d'olis refinats o usats, cultius energètics o residus.  
- Parcs d'emmagatzematge per a distribució de biocarburants.  
b) Cost elegible.  
- Instal·lació i adaptació d'assortidors: inversions en equips i l'obra civil necessària per a la instal·lació de depòsits, assortidors i instal·lació electromecànica. Només seran elegibles les inversions corresponents al subministrament de biocarburants purs o amb mescles amb obligació d'etiquetatge específic. En el cas que el punt de subministrament permeta disposar d'altres productes diferents d'estos, es deduiran de la inversió elegible tant la relativa a l'emmagatzematge i instal·lació electromecànica d'estos carburants, com la part proporcional corresponent a l'assortidor, en funció del nombre disponible en el punt de subministrament.  
- Plantes de producció i parcs d'emmagatzematge: inversions en maquinària, equips complementaris, instal·lacions i obra civil associada.  
- En general, els costos d'inversió subvencionables corresponen als costos suplementaris suportats pel sol·licitant, en comparació amb els d'una instal·lació convencional equivalent en termes de capacitat de producció, emmagatzematge i/o subministrament.  
- Donat el caràcter complementari de les instal·lacions de producció, emmagatzematge i/o subministrament de biocarburants, els costos objecte d'ajuda en este cas queden definits pel total dels costos incorreguts per a la implantació de les instal·lacions.  
c) Cost de referència.  
- Es prendrà un cost de referència, en relació amb els objectius energètics, de 75.000 euros per punt de subministrament per al cas d'instal·lació d'assortidors i de 10.000 euros per a l'adaptació d'assortidors existents.  
d) Altres condicionants:  
- Únicament seran subvencionables les plantes de producció que complisquen amb els criteris de sostenibilitat previstos en l'article 17 de la Directiva 2009/28/CE del Parlament Europeu i del Consell relativa al foment de l'ús d'energia procedent de fonts renovables i per la qual es modifiquen i deroguen les Directives 2001/77/CE i 2003/30/CE.  
  
  
  
ANNEX II  
  
Relació de captadors o sistemes solars prefabricats exempts de la presentació de la còpia de resolució de certificació i informe d'assaig  
  
  
  
A fi d'actualitzar el present llistat, es podrà presentar en l'AVEN la resolució del certificat i l'informe de l'assaig de captadors o sistemes solars prefabricats que no hagen sigut inclosos en el present annex.  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
  
ANEXO II  
  
Relación de captadores o sistemas solares prefabricados exentos de la presentación de la copia de resolución de certificación e informe de ensayo  
  
  
  
Con el fin de actualizar el presente listado, se podrá presentar en la AVEN la resolución de certificación e informe de ensayo de captadores o sistemas solares prefabricados que no hayan sido incluidos en el presente anexo.